Поликлиникэр къагъэщIэрэщIэж
Узыншагъэ
 Мы илъэсым республикэм и медицинэ IуэхущIапIэ куэдым зыгъэпэщыжыныгъэ лэжьыгъэхэр щIэгъэхуэбжьауэ щокIуэкI. Абыхэм яхэтщ Шэджэм район сымаджэщым и поликлиникэ къудамэри. Ар узыншагъэр хъумэн IэнатIэм япэ дэIэпыкъуныгъэр цIыхухэм щыхуащIэ и IуэхущIапIэхэр къэгъэщIэрэщIэжын программэм хэту ягъэзащIэ лэжьыгъэщ.

Iуэхур зэрекIуэкIым зыщигъэгъэгъуэзэну мы махуэхэм абы щыIащ КъБР-м узыншагъэр хъумэнымкIэ и министр Къалэбатэ Рустам. Мы зэманым къриубыдэу IуэхущIапIэм и 3-нэ къатым зэгъэпэщыжыныгъэхэр щызэфIэкIащ. Абы щрагъэкIуэкIа лэжьыгъэхэр зригъэлъэгъуа нэужь, министрым къыхигъэщащ Iуэхум хъарзынэу зэрехъулIар. Иджыпсту етIуанэ, ещанэ къатхэм щыIэ пэшхэр зыхуей хуагъазэ.
Лэжьыгъэшхуэ къапэщылъщ ухуакIуэхэм. ЗэраубзыхуамкIэ, илъэситIым къриубыдэу поликлиникэр зэфIагъэувэжын хуейщ. Ауэ, ухуакIуэхэм зэрыжаIэмкIэ, 2022 гъэм и япэ мазищым къриубыдэу поликлиникэм и унэр хьэзыр хъунущ, сыт и лъэныкъуэкIи зыхуей хугъэзэжа IуэхущIапIэм медицинэ дэIэпыкъуныгъэ хуэныкъуэ псори зэрекIуэлIэным хуэщIауэ.

ЩхьэщэмыщI Изэ
